***D Corazón*** é un programa de televisión emitido pola cadea española La 1 de Televisión Española. Foi estreado o 7 de xullo de 1997 e actualmente está presentado por Anne Igartiburu e Jordi González.

Historia do programa
--------------------

*D Corazón* estreouse o 7 de xullo de 1997 como un programa de reportaxes dedicadas ao mundo do corazón. O formato estaba presentado inicialmente por Anne Igartiburu e emitíase de luns a venres antes da primeira edición do *Telediario*. Ademais, o nome do programa variaba segundo a estación do ano, recibindo os nomes de *Corazón de primavera*, *Corazón de verano*, *Corazón de otoño* e *Corazón de invierno*. Durante a ausencia da presentadora, Remedios Cervantes (1998), Iolanda Vázquez (1999-2000), Paloma Lago e Alejandra Navas (2000-2007) asumían o cargo de presentadora suplente.

O 25 de agosto de 2008, o programa cambiou o seu nome por *Corazón* e modificou o seu estilo e decorados. Ademais, o 4 de xaneiro de 2010 o programa iniciou unha etapa trala súa fusión con *Corazón, corazón*, un programa de formato similar que se emitía en La 1 durante os fins de semana desde o 4 de xullo de 1993, presentado por Cristina García Ramos desde 1993 ata 2008 e por Jose Toledo desde 2008 ata 2009. Tamén, Carolina Casado presentou o programa na súa última etapa. Así, ambos programas pasaron a ser un baixo a denominación de *Corazón*, emitido todos os días en La 1 ás 14:30 horas e presentado por Anne Igartiburu (de luns a venres) e por Carolina Casado os sábados e domingos.

Desde o 29 de xuño ata o 3 de setembro de 2012, todos os programas de produción propia de La 1 sufriron un paro, entre eles *Corazón*, aproveitando a emisión dos Xogos Olímpicos de 2012, debido á crise económica que atravesaba neses momentos o grupo RTVE. No entanto, o programa continuou a súa emisión durante os fins de semana con Carolina Casado.

Tralo paro estival, *Corazón* volveu a La 1 no seu horario habitual, aínda que esta vez presentado na súa edición de luns a venres por Elena S. Sánchez. Este feito debeuse a que Anne Igartiburu pasou a presentar +Gente, o magazine vespertino da cadea de Televisión Española. A edición da fin de semana continuou sendo presentada por Carolina Casado.

O 25 de abril de 2013, TVE anunciou que a presentadora Anne Igartiburu volvería presentar de novo o programa desde o 20 de maio, trala cancelación de *+Gente*. Así mesmo, confirmouse que Elena S. Sánchez comezaría unha nova andaina nas tardes de La 1 cun programa de características similares. Finalmente, La 1 dobrou as emisións de *Corazón*, sendo Anne Igartiburu a presentadora da edición das 14:30 horas e Elena S. Sánchez a encargada da edición das 20:20 horas. Do mesmo xeito, Carolina Casado continuou á fronte da edición emitida os fins de semana ás 14:30 horas, ademais de substituír a Anne e Elena en caso de ausencia destas.

Finalmente, tras non convencer aos directivos da cadea as audiencias que foi obtendo, a segunda edición do programa foi cancelada. Deste modo, Elena S. Sánchez tivo que abandonar o programa, pero pronto lle encargaron a presentación de *Cine de barrio* como substituta de Concha Velasco a causa da súa enfermidade.

Formato
-------

O programa compaxina reportaxes sobre o mundo do corazón, sociedade, sucesos de actualidade, estreas, inauguracións e outros eventos destacados. A presentadora é a encargada de dar paso a estas reportaxes e a comentalas. O obxectivo do programa é informar e o ton empregado pola súa presentadora pretende afastarse do sensacionalismo que achaca a outros programas de televisión.

Notas
-----

1. ↑  "RTVE". *web.archive.org*. 2008-10-27. Consultado o 2024-01-11.
2. ↑  Redacción (2008-08-26). "Los magacines de La 1 de TVE estrenan decorados". *FormulaTV* (en castelán). Consultado o 2024-01-11.
3. ↑  Gómez, Ana (2012-06-06). "'Corazón' se mantendrá finalmente en verano en TVE aunque sólo los fines de semana". *FormulaTV* (en castelán). Consultado o 2024-01-11.
4. ↑  Álvarez, Jose (2012-08-22). "Elena S. Sánchez sustituye a Anne Igartiburu al frente de 'Corazón'". *FormulaTV* (en castelán). Consultado o 2024-01-11.
5. ↑  "Anne Igartiburu vuelve a 'Corazón', y Elena S. Sánchez salta a las tardes de La 1". *Vertele* (en castelán). 2013-04-25. Consultado o 2024-01-11.
6. ↑  "TVE cancela su segundo 'Corazón' y pone fin a la crónica rosa en 'prime time' después de 20 años". *Vertele* (en castelán). 2014-04-24. Consultado o 2024-01-11.
7. ↑  Álvarez, Jose (2014-05-28). "Elena S. Sánchez, sustituta de Concha Velasco en 'Cine de barrio' tras su enfermedad". *FormulaTV* (en castelán). Consultado o 2024-01-11.

Véxase tamén
------------

### Ligazóns externas

* Sitio web oficial *(en castelán)*

|  |  |
| --- | --- |
| Control de autoridades | 
* Wd: Q5556184
* IMDb: tt0463397

 |